A BIZOTTSÁG 249/2006/EK RENDELETE
(2006. február 13.)
a 2430/1999/EK, 937/2001/EK, 1852/2003/EK és 1463/2004/EK rendeletnek a kokcidiosztatikumok és egyéb gyógyászati anyagok csoportjába tartozó egyes takarmány-adalékanyagok engedélyezésének feltételei tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 13. cikke (3) bekezdésére,
mivel:
(1)
Az 1831/2003/EK rendelet 13. cikkének (3) bekezdése - hivatkozással az engedély jogosultja által benyújtott kérelemre - lehetővé teszi egy takarmány-adalékanyag engedélyezési feltételeinek módosítását.
(2)
A „Kokcidiosztatikumok és egyéb gyógyászati anyagok” csoportjába tartozó halofuginon-hidrobromid 6 g/kg („Stenorol”) adalékanyagnak a tojójércék takarmányában való felhasználását a 2430/1999/EK bizottsági rendelet (2) tíz évre engedélyezte. Az engedélyezést az adalékanyag forgalomba hozataláért felelős személyhez kötötték.
(3)
A „Kokcidiosztatikumok és egyéb gyógyászati anyagok” csoportjába tartozó szalinomicin-nátrium 120 g/kg („Sacox 120”) adalékanyagnak a hízónyulak takarmányában való felhasználását a 937/2001/EK bizottsági rendelet (3) tíz évre engedélyezte. Az engedélyezést az adalékanyag forgalomba hozataláért felelős személyhez kötötték.
(4)
A „Kokcidiosztatikumok és egyéb gyógyászati anyagok” csoportjába tartozó szalinomicin-nátrium 120 g/kg („Sacox 120 microGranulate”) adalékanyagnak a tojójércék takarmányában való felhasználását az 1852/2003/EK bizottsági rendelet (4) tíz évre engedélyezte. Az engedélyezést az adalékanyag forgalomba hozataláért felelős személyhez kötötték.
(5)
A „Kokcidiosztatikumok és egyéb gyógyászati anyagok” csoportjába tartozó szalinomicin-nátrium 120 g/kg („Sacox 120 microGranulate”) adalékanyagnak a broiler csirkék takarmányában való felhasználását az 1463/2004/EK bizottsági rendelet (5) tíz évre engedélyezte. Az engedélyezést az adalékanyag forgalomba hozataláért felelős személyhez kötötték, és ezen engedély felváltotta az erre az adalékanyagra vonatkozó, adott személyhez nem kötött korábbi engedélyt.
(6)
Az engedélyek jogosultjai, a Hoechst Roussel Vet GmbH és az Intervet International bv, az 1831/2003/EK rendelet 13. cikkének (3) bekezdése alapján kérelmeket nyújtottak be, és a 2-5. preambulumbekezdésekben említett adalékanyagok forgalomba hozataláért felelős személy nevének megváltoztatását javasolták. A kérelemmel egyidejűleg benyújtott adatok szerint a fenti adalékanyagok értékesítési jogait 2005. augusztus 1-jei hatállyal a Huvepharma nv-re ruházták át.
(7)
Egy olyan adalékanyag esetében, melynek engedélyezése a forgalomba hozataláért felelős személyhez kötött, az engedélyezés más személyre történő átruházása pusztán adminisztratív eljárás, és nem vonja maga után az adalékanyagok újbóli értékelését. Az Európai Élelmiszerbiztonsági Hatóságot értesítették a kérelemről.
(8)
Ahhoz, hogy a Huvepharma nv élhessen tulajdonjogaival, az adalékanyagok forgalomba hozataláért felelős személy nevét ennek megfelelően meg kell változtatni.
(9)
Ezért a 2430/1999/EK, a 937/2001/EK, az 1852/2003/EK és az 1463/2004/EK rendeletet ennek megfelelően módosítani kell.
(10)
A már meglévő készletek felhasználására helyénvaló átmeneti időszakról rendelkezni.
(11)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2430/1999/EK rendelet I. mellékletében az E 764-re vonatkozó bejegyzés 2. oszlopában a „Hoechst Roussel Vet GmbH” szavak helyébe „Huvepharma nv” lép.
2. cikk
A 937/2001/EK rendelet IV. mellékletében az E 766-ra vonatkozó bejegyzés 2. oszlopában az „Intervet International bv” szavak helyébe „Huvepharma nv” lép.
3. cikk
Az 1852/2003/EK rendelet mellékletében az E 766-ra vonatkozó bejegyzés 2. oszlopában az „Intervet International bv” szavak helyébe „Huvepharma nv” lép.
4. cikk
Az 1463/2004/EK rendelet mellékletében az E 766-ra vonatkozó bejegyzés 2. oszlopában az „Intervet International bv” szavak helyébe „Huvepharma nv” lép.
5. cikk
Az e rendelet hatálybalépését megelőzően alkalmazandó rendelkezéseknek megfelelő, már meglévő készleteket továbbra is forgalomba lehet hozni, és 2006. július 31-ig fel lehet használni.
6. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. február 13-án.